les merveilleuses
Les merveilleuses er en betegnelse for franske kvinder, der under Direktoriet i slutningen af 1700-tallet klædte sig efter græsk forbillede og blev berygtede for at benytte nøgenhed i deres dragt. De var det kvindelige sidestykke til les incroyables, der begge tilhørte samfundets øvre lag. De stillede sig i opposition til arbejderklassens sansculotter, der havde nydt stor indflydelse i revolutionstidens Frankrig indtil 1795.
Les merveilleuses bar chemisekjoler med høj talje med inspiration fra den græske dragt peplos, sandaler og naturligt hår ligeledes sat med inspiration fra græske statuer. Ligesom les incroyables hentede de symboler fra moden før revolutionen og var en kulturel opposition til sansculotterne.
Særligt berygtede blev de for angiveligt at bære kjoler af så tyndt stof, at man kunne se såvel bryst som bagdel. Om det virkelig var tilfældet, er uklart, da ingen af de bevarede chemisekjoler fra perioden er så tynde, men en lang række afbildninger og beskrivelser af moden kendes. Bare eller delvist bare bryster var ikke noget nyt i fransk mode, men kendes i hvert fald fra 1770’erne og til 1800, hvor det særligt forbindes med libertinerne og ikke blev opfattet ensidigt erotisk.
Elementer af moden, fx de højtaljede chemisekjoler, fortsatte i empiremoden, der blev udbredt i Napoleon Bonapartes regeringstid.